52. schôdza NR SR - 9.deň - A. dopoludnia
Dátum: 2026-06-05
Poslanec: Vančo, Branislav 
Druh vystúpenia: Vystúpenie v rozprave

My ešte máme čas nejaký, ale teda mrzí ma, že pán poslanec Dostál z klubu SaS nemal možnosť ani odôvodniť svoj návrh, ktorý je inak veľmi racionálny po tejto, po tejto, po tejto diskusii, ktorú tu vedieme. A je to dôsledkom a aj preto som sa prihlásil, aby som toto zdôraznil, že koalícia skrátila diskusiu o tomto, o tomto návrhu zákona. No a dôsledok je, že pán poslanec Dostál z klubu SaS nemal možnosť zdôvodniť svoj návrh, aby sa nepokračovalo v rozprave v tomto návrhu zákona. Ja budem aj pokračovať, čo som začal v mojej faktickej poznámke, pretože naozaj považujem za dôležité zdôrazniť, že Najvyšší správny súd nemá nejaký veľký problém. Takisto sudcovia na Najvyššom súde, ktorí sa venujú správnemu právu a pochádzajú zo správneho kolégia, tak nemali žiadnu prekážku, aby sa prihlásili do výberového konania, aby vlastne prestúpili na Najvyšší správny súd. Čiže minister spravodlivosti tu rieši neexistujúci problém. Minimálne nie ten, ktorý sa tvári, že rieši. Pretože, ako som povedal vo svojej faktickej poznámke, cieľom je, aby disciplinárne konania na správnom súde jednoducho prebiehali podľa predstáv koalície. No môže sa ktokoľvek na mňa hnevať, či už pán poslanec Gašpar alebo pán minister. Len keby nerobili tlačovky o sudcoch, ktorí sa im nepáčia, nepáči sa im, ako rozhodujú, tak ja by som si nedovolil tvrdiť, že im ide o toto, že im ide o tie disciplinárne konania na správnom súde. Ale keďže je nám všetkým zrejmé, keďže tie tlačovky o sudcoch a o konaniach trestných voči nim sú častejšie ako tlačovky o prorastových opatreniach a o ekonomike a o problémoch, ktoré trápia ľudí na Slovensku, bežných ľudí na Slovensku, nie tých, čo majú moc, nie tých, čo sedia v parlamente alebo vo vláde, tak naozaj bolo by to, bolo by to veľmi drzé, keby som to netvrdil. No lenže keďže tie tlačovky naozaj sú časté a je zrejmé, čo je v ich záujme, že nie je v záujme ich, ako bolo naložené s tými sudcami, ktorí rozhodujú tak, ako sa predstaviteľom vládnej koalície nepáči. A toto je dôvodom, prečo tu máme tento návrh zákona. A zase, zase, zase trvá to už skoro tri roky a na každej schôdzi riešime problémy ľudí z tejto koalície, politikov, mocných ľudí, podpredsedu parlamentu, premiéra a ďalších ľudí im blízkych, každú jednu schôdzu riešime ich problémy. A toto je ďalší zákon a po tomto zákone bude nasledovať ďalší zákon, ktorý má riešiť problémy konkrétne podpredsedu, obžalovaného podpredsedu Národnej rady Tibora Gašpara. A ten sa týka kajúcnikov, čím chcú vlastne úplne vymazať tento inštitút z praktického vyšetrovania a trestného konania. Dokedy toto bude trvať? Dokedy? Oni sa tu pýtali našej kolegyne Zuzany Meszterovej, dokedy sa vlastne bude venovať Tiborovi Gašparovi. Ale tak tá otázka predsa nestojí. My nechceme sa baviť o návrhoch, ktoré nemajú dobrý úmysel, ktoré neslúžia spravodlivosti a všeobecnému verejnému záujmu, ktoré slúžia len záujmom politikov vládnej koalície. My sa tomu nechceme venovať. Oni to sem nosia a tým pádom sa my tomu musíme venovať. Musíme sa k tomu vyjadrovať. Musíme na to upozorňovať. Takže ja sa pýtam, dokedy sem budete nosiť návrhy zákonov, ktoré riešia iba vaše problémy so zákonom, s trestným konaním, so spravodlivosťou. Ďakujem za pozornosť.